Papersnake/gushiwen huggingface dataset:
别庭前白茶
伍瑞隆（明代）

种花不难恨花拙，客子欲行花欲发。将开未开奈尔何，敛态含欲倚明月。

此花由来异凡种，自有茶类独清杰。艳骨羞将绛似霞，素心自许清如雪。

经年种尔忍相弃，一日花期尔应记。金盘玉帐我不得，雨护晴浇岂无意。

数日以前良负我，数日以后何不可。亦知开落会有期，所惜一年一树仅两朵。

两朵盈盈殿岁华，却到开时不在家。独有寒梅千万树，想应还待笔如花。
太湖春涨
冯善（明代）

震泽春深涨碧漪，静涵天影漾玻璃。遥增越峤千寻阔，顿减吴玻数尺低。

红泛落花通别浦，绿含芳草漫长堤。钓舟昨夜归来晚，没却渔矶路亦迷。
冬柳次无锡钱茂才瀚生
曹家达（清代）

摇落当寒弱不支，长条空复袅芳池。经年眉样浑忘却，往日心情感独知。

宫巷萧条催腊鼓，华林颜色黯春旗。剧怜月黑风嘶夜，剩有啼乌借一枝。
依韵和吴枢密上相公同
王珪（宋代）

清晓陈经秘殿中，关睢首化属周公。
人穿豹尾班初上，日转螭头讲未终。
述作虽寻前圣远，讨论犹待后贤通。
汉庭无更矜他说，自有匡衡发帝聪。
满庭芳 青山寻杯渡遗迹
杨玉衔（清代）

我佛尘空，神仙羽化，何曾留迹人间。空教寻觅，杖履费跻攀。

为爱青青山色，况入胜、古木禅关。杯盘后，斜阳待渡，苍翠殿吟鞭。

前贤。西归事，莲花藉足，草屦承肩。竟携蠡测海，步乱波烟。

杖锡蓬团何处，凭谁问、洞口呼猿。神鱼蜕，石因望化，杯影待东还。
园中即事
朱翌（宋代）

出山道士在家僧，晚诵儒书早佛经。
灰尽此心犹木偶，扫除往事送刍灵。
花边过客蜂旁午，溪上良时鹭适丁。
一到菊坡分品目，玉盘盂可次金铃。
饮云龙山放鹤亭
王鏊（明代）

把酒高亭迟日晴，青山无限赴彭城。地横西楚英雄气，水泻南徐感慨声。

燕子楼前春草合，虎牢关外暮云生。不知放鹤人何在，辽海茫茫万里情。
六一泉
韩淲（宋代）

不见六一翁，但见六一泉。得泉以思翁，昔僧何其贤。

旨哉山中乐，合与苍崖镌。后来坡仙铭，空以文字传。

山林已禁苑，复与道院连。兰若纵莫存，此水尤泠然。

岁月诚易与，陵谷终变迁。薰风拂湖水，晚日明湖烟。

回头叫林逋，醉倒孤山前。
次韵戴成叔
陈著（宋代）

凿池引山泉，泉脉来扰扰。
池上有新亭，池下芰荷绕。
色香两超绝，天然本非矫。
花开日开宴，醉里人世早。
孤踪
释文珦（宋代）

孤踪不择地，陵上即安陵。
聊自存吾道，其他无异能。
禅衣皆芰制，斋钵但藜蒸。
更喜交游绝，閒房冷似水。
次韵和同游溪北竹园
韦骧（宋代）

追攀却忆谪仙诗，曾向东城倒接䍦。此日清游非痛饮，一时幽趣有枯棋。

鸟声似逐新阳啭，竹色如便晚景迟。胜概佳辰莫轻寘，看看召节动归期。
王元道剪牡丹见饷二绝 其二
周紫芝（宋代）

已是飞花落絮天，东风犹入竹坡寒。绿樽恨我无醇酎，红艳烦君送牡丹。
唐世有刺郡江表者时宰嘱以新淦出笔……
岳珂（宋代）

世间示必无皋夔，九疑虞舜不可追。
武皇锐意开绝漠，推锋乃可有卫霍。
嗟哉格物本一理，雇人所用何如耳。
笔工在昔本市傭，束毫传筦求售同。
谁云进技不进道，意匠辄与欧褚通。
虔州刺史募佳笔，双筦何堪须百日。
星驰一骑到长安，试手凤池随弃掷。
老奴恂栗丞相嗔，能用此笔能几人。
原窥翰墨减工制，必使挥毫夸入神。
斗杓春回开电笑，橐签果符人所料。
中山聚族傥未殚，束帛那容及年少。
是知人才用舍识惟一心，皋夔卫霍无古今。
妍媸能否俱在上所使，此笔区区正其比。
我生识字仅一丁，眼前所见徒毘陵。
未知当年新淦果何若，正恐钟卫二王无合作。
君不见此老一去知几年，当时鉴裁无复传。
纷纷鸡毛抱筩卖，恰费书傭三十钱。
拟古
陈宗远（宋代）

蚕丝图利人，利成身已烹。
蛛丝图网物，网成身益倾。
汉兴弓犬弃，楚乱萧艾生。
祸福乃如此，吾道乌能亨。
紫微石舍入挽歌二首
司马光（宋代）

顾我非君比，最为相得欢。
平生游处久，美行始终完。
长夜忍埋玉，秋霜不借兰。
西风湿襟袖，空有涕阑干。
记小圃花果二十首
刘克庄（宋代）

清泉浇后活，夜雨剪来新。
有客陈三韭，无钱致八珍。
买小舟来往湘上有作
蒋本生（清代）

油壁青帘在在家，垂杨曲曲带烟斜。未酬环海三山梦，先占闲鸥半席沙。

忧患余生惟中酒，蹉跎晚岁只看花。从今不管浮沈事，坐送新虹断晚霞。
六月十五日哭子添禄作
金幼孜（明代）

尔生三岁忽云亡，寿夭何能问彼苍。自念奔驰违骨肉，可堪痛哭在他乡。

凤台落日游魂远，牛渚愁云系恨长。悲恸满怀无处着，眼枯惟有泪成行。
转应曲 送人南还
陈沅（清代）

堤柳。堤柳。不系东行马首。空馀千缕秋霜。凝泪思君断肠。肠断。

肠断。又听催归声唤。
次韵卢申之正字野兴
戴复古（宋代）

芋圃蔬畦接井湄，茅檐四面槿篱围。
门前尽日无人过，牛渡横塘野鸭飞。
书事二首 其一
孙觌（宋代）

坐睡抛书卷，行歌泥酒杯。那能钻故纸，莫自耻虚罍。

闲把吟须撚，欣逢笑口开。独醒竟何事，空腹吼饥雷。
贺新郎（和赵丞相见寿）
吴潜（宋代）

雪鬓难重绿。但＿然、黄庭境界，抱藏龟六。也向无何乡里去，白抱舟边漾渌。算种种、尘缘都足。争那名缰锋系绊，尽辜他、猿鹤双溪曲。时又夏，暑将溽。

虚舟飘瓦何烦＿。奈羊肠、千歧万折，近来纯熟。怅望老仙烟水外，惟把江云送目。想裴墅、碧梧金竹。安得结庐相近傍，买闲田、数亩躬耕筑。已梦断，大槐国。
答晚香
胡仲弓（宋代）

一巢如燕寄，来傍主人居。
着脚须教实，图名却是虚。
髭因吟尽摘，愁遣酒能锄。
乾鹊檐前报，天边有吉书。
感事
陆游（宋代）

鸡犬相闻三万里，迁都岂不有关中？广陵南幸雄图尽，泪眼山河夕照红。
挽遂初陈尚书
王义山（宋代）

到得咸淳国步艰，几回杭疏动天颜。
丈夫那肯死牖下，余子从天活草间。
有分珠厓终着去，无心白发望生还。
故人目断暮云处，雾雨蒙蒙山外山。
镇沅新抚巡厅刘小庵见寄七律三章答之四首 其三
牛焘（清代）

南云深处万重山，半载孤吟瘴水间。苏子文章传海外，庾郎词水动边关。

吾侪兴托原非偶，身世论交讵等闲。毕竟裁诗同惆怅，他年何处认苍颜。
晚春
卫宗武（宋代）

转眼韶华老，絮飘萍满塘。
啼莺求友急，乳燕护雏忙。
春晚犁锄闹，雨余桑柘香。
清和犹好在，未忍废奚囊。
秋清曲
刘绩（明代）

吴纱织雾围香玉，八尺银屏画生绿。
睡鸭掞氤惹梦长，重城漏板声相续。
西风淅淅吹兰唐，云波微茫连洞房。
芙蓉腻脸啼秋露，怨绿愁红俱断肠。
交河万里知何处，啁哳金鸡报天曙。
玉鬃骏马归不归，含情自折相思树。
湘夫人画卷
周密（宋代）

一幅春冰写九歌，就中愁绝是湘娥。不知脩竹疏疏外，此去苍梧路几多。
德远叔坐上赋肴核八首 其四 蜜金橘
杨万里（宋代）

风餐露饮橘洲仙，胸次清于月样圜。侠客偶遗金弹子，蜂王撚作菊花钿。
甲子岁除一夕梦与先子论诗有云未能免俗犹听
陈棣（宋代）

惊风急雪不胜寒，苇索桃符岁事残。
里巷杯盘喧半夜，儿童灯火守更阑。
年催老色归须鬓，诗引穷愁入肺肝。
无复斑衣颂椒柏，只将泪血洒毫端。
浊恶溪
施钰（清代）

在山泉恶清，出山溪恶浊。君子恶下流，天下皆归恶。

嗟哉此溪恶性殊，辱在泥涂惟所乐。藏垢纳污不须讥，幸免民间惊风鹤。
寄贾一节
王十朋（宋代）

无奈穷冬易感伤，况添离别助凄凉。五更月残频成梦，十里青山几断肠。

短棹未乘晨雪去，尺书聊遣暮鸿将。少年勉力亲灯火，要使家声继洛阳。
红甲
瞿佑（元代）

金盆和露捣仙葩，解使纤纤玉有瑕。
一点愁凝鹦鹉喙，十分春上牡丹芽。
娇弹粉泪抛红豆，戏掐花枝镂绛霞。
女伴相逢频借问，几回错认守宫砂。
碧云峰
陈渊（宋代）

碧云高出山，飘如翠鸾舞。万里从飞龙，八方望霖雨。
次韵和岳醵饮西峰寺分韵成诗十四首见寄
陈著（宋代）

随意提携容易率，相约明朝更今日。
太白尽可诗百篇，尧夫却有四不出。
初冬即事忆皇甫十
白居易（唐代）

冷竹风成韵，荒街叶作堆。欲寻联句卷，先饮暖寒杯。

帽为迎霜戴，炉因试火开。时时还有客，终不当君来。
咏人聘妾仍逐琴心诗
伏知道（南北朝）

春色转相催，佳人心自回。长卿琴已弄，秦嘉书未来。

挂冠易分绶，荐枕缺因媒。染香风即度，登垣花正开。

贞楼若高下，如何上阳台。
解汤延祖字
李覯（宋代）

仲尼作经授曾子，明稽至孝之终始。
始於事亲终立身，以是扬名於后世。
大雅有言念尔祖，述脩其德乃为美。
圣训昭昭十八章，写之琬琰千馀岁。
汤生本由义方教，石磨沙盪求成器。
其名延祖有意哉，吾以子立为之字。
立身之道将何如，非曰凡人富与贵。
不贤而位何能为，蝇虫岂不披红紫。
周公亦人舜亦人，口衔日月坐天际。
勗哉见善勿迟疑，往往后生诚可畏。
和颖川曹监军
徐铉（宋代）

别离情绪两难任，消遗唯应有醉吟。
冉冉光阴玄鬓改，勤勤书札旧情深。
凉宵梦寐清淮月，永日徘徊玉树阴。
野鹤乘轩无所用，角巾何日返中林。
咏月
朱贞白（宋代）

当塗当塗见，芜湖芜湖见。
八月十五夜，一似没柄扇。
游都昌南山 其一
王以慜（清代）

南郭春光泼酒浓，鄱湖山翠落杯中。明朝归客扬舲去，梦断桃花一夜风。
杭州杂诗和林石田 其十五
汪元量（宋代）

天目丝丝雨，江头剪剪风。鼓鞞千艇合，刁斗万家同。

金马怜焦土，铜驼压草丛。杞天愁欲堕，黑入太阴中。
送客渚宫归至学舍览君佩独登城楼诗次韵奉和
刘摰（宋代）

渊明田芜犹未归，胡为簿领甘沈迷。乐时选胜岂无意，政值一春风雨凄。

但宜夜几守黄卷，酸寒拥鼻灯火低。盛阳充发破阴沴，几日天气回惨悽。

朝来送客过楚渚，平湖绿净凝玻瓈。乍惊物象豁尘眼，亦有亭榭堪攀跻。

草光浮浮古岸北，花气霭霭层台西。杯盘共坐荫清樾，歌笑起行循大堤。

凫雏鹭子漾浅曲，绝胜乳燕巢深闺。幽寻踽踽不自觉，城阴步滑犹春泥。

心闲漫随流水远，境静却憎幽鸟啼。何时短艇弄明月，安得巨笔凌长霓。

归来学舍坐搔首，外物何足干天倪。阔疏但愧事业浅，刚褊分与时俗暌。

如君年少喜学问，青云万里端可梯。城头新篇真自得，岂假朋友相招携。

我亦林泉偶寻胜，因君成咏初无题。登高能赋子之职，敢以城阙讥挑兮。
哭严仆射归榇
杜甫（唐代）

素幔随流水，归舟返旧京。老亲如宿昔，部曲异平生。

风送蛟龙雨，天长骠骑营。一哀三峡暮，遗后见君情。
偶咏
白居易（唐代）

御热蕉衣健，扶羸竹杖轻。诵经凭槛立，散药绕廊行。

暝槿无风落，秋虫欲雨鸣。身闲当将息，病亦有心情。
谕学
孙复（宋代）

冥观天地何云为，茫茫万物争蕃滋。
羽毛鳞介各异趣，披攘攫搏纷相随。
人亦其间一物尔，饿食渴饮无休时。
苟非道义充其腹，何异鸟兽安须眉。
人生在学勤始至，不勤求至无由期。
孟轲荀卿扬雄氏，当时未必皆生知。
因其鑽仰久不已，遂入圣域争先驰。
既学便当穷远大，勿事声病淫哇辞。
斯文下衰吁已久，勉思驾说扶颠危。
击喑敺聋明大道，身与姬孔为藩篱。
是非丰顇若不学，慎无空使精神疲。
朝日偶作呈友人
刘敞（宋代）

渐知春意入城来，向午池冰已半开。和气满天真可望，凭君须上最高台。
十一月二十三夜通夕不寐为赋梅诗且怀斯远成
赵蕃（宋代）

名园多攀折，野树多零落。
零落夫何恨，攀折适为虐。
山居老莓苔。竹径无锁钥。
何当归去来，有弟同斟酌。
题子敬范新妇唐摹帖三首 其三
米芾（宋代）

直裂纹匀真古纸，跋印多时俗眼美。诚悬尚复误疑似，有渭方能辨泾水。

真伪头面摸趺趾，久假中分辨愚智。宝轴时开心一洗，百氏何人传至米。
自度腔
徐谦（南北朝）

山望高，水望低。人间何处不岖崎。庄周论物齐。我往东，你往西。

人心何事不差池。杨朱泣路歧。
赠林行简见徐径坂
赵汝腾（宋代）

紫霞洲上雨如丝，白发衰翁有所思。
吟付三山林敬则，烂柯国手尚观棋。
次韵答唐卧公
陈曰昌（明代）

共住江村一带偏，如君相与出尘缘。春风入座人同拂，秋月当窗魄迥悬。
斡鲁垛观猎
汪元量（宋代）

黑风满天红日出，千里万里栖寒烟。
快鹰已落蓟水畔，猎马更在燕山前。
白旄黄钺左右绕，氈房殿帐东西旋。
海青眇然从此去，天鹅正坠阴崖巅。
浴兰之歌叹往事也
黄玠（元代）

浴兰汤兮沐芳，思美人兮沅湘。今日兮何日，搴萧艾兮满堂。

云之皋兮梦之渚，天沉阴兮又夜雨。谓子都兮仳倠，曰离娄兮矇瞽。

珠有颣兮玉有瑕，心悦君兮可柰何。忠不察兮志不雠，终自怼兮沉汨罗。

遗菰兮投黍，灵歌兮鬼舞。驾飞軨兮龙蹻，倚惆怅兮延伫。
安仁寺
朱彦（宋代）

一洞寒云锁翠虬，水声长绕影边流。令人坐忆南泉路，满目春山几万秋。
水调歌头·涪右金华宅
魏了翁（宋代）

涪右金华宅，上有蔚蓝天。当年玉女何事，未摆世间缘。要把平夷心事，散作吉祥种子，春暖玉生烟。回首生处所，更欲与周旋。自归来，生处所，已三年。山头白鹤候我，应讶久留连。已作秋风归梦，忽递春风消息，吹我著泸川。安得且归去，绵上饱耕眠。
苦雨吟十首呈同官诸丈
吴潜（宋代）

海乡多下田，潢潦易缠绵。
云脚晚希露，天心朝望穿。
壤蚯方恶出，穴蚁又忧迁。
翻覆阴晴证，愁肠日几旋。
追挽胡季文
周必大（宋代）

万人竞渡一标归，乡国今犹记锦衣。芹藻再思俱有造，谷蒲连执总成非。

风吹剑首空遗吷，日照禺中遽落晖。宿草纵存无路哭，追怀往事共歔欷。
山居
长孙佐辅（唐代）

看书爱幽寂，结宇青冥间。飞泉引风听，古桂和云攀。

地深草木稠，境静鱼鸟闲。阴气晚出谷，朝光先照山。

有时独杖藜，入夜犹启关。星昏归鸟过，火出樵童还。

神体自和适，不是离人寰。
答郭纯老秘校赠笏
米芾（宋代）

银蟾倒挂摇清辉，当中桂子初低垂。飞空已历万古尽，下照不使秋毫欺。

转盼冰轮涌东海，长天一派成琉璃。栽培不畏雪霜苦，剪拂岂容刀斧为。

明河无声驾飞叶，紫府有陌驰修枝。姮娥爱惜日已久，玉阶亦贵秋风吹。

宁论匠石可斲削，还恐风雷堪出治。列真洞府秘不得，紫微宫阙藏其私。

金童来授玉女捧，投之宝箧那能窥。每当方士脱凡骨，赐予一根朝帝墀。

入手既觉袨服羽，照人端不羞朝曦。乃知不是风尘物，握出风尘真所宜。

迩来地不爱此宝，名喧东鲁誇珍奇。千金欲易不可得，横纹错落青丝披。

胡为夫子远寄我，意以华豪惊绛帷。低头拜赐亦已厚，我欲效报君须知。

三年大聘猎英俊，扪膺吐气生虹蜺。揉蓝綵服俯可取，携将直上青云梯。

翱翔欢呼起拜舞，仰瞻日彩生尧眉。鸡人忽报洞天晓，看取飞升变化时。
金陵观雨
孔平仲（宋代）

丞相初下车，忧勤到南亩。旱乾为祈祷，甘雨辄盈缶。

气从钟山发，浪入秦淮吼。奔腾与摆蹙，执热复何有。

我时在舟中，清爽浮户牖。垢衣得浣濯，快意一搔首。

深宵对明月，灭烛坐更久。昨日见投龙，于今慰枯朽。

至诚必有答，况乃调元手。
诗一首
刘敞（宋代）

本是昌家，又为非类。但有雄声，唯闻艾气。
同伯镇寄赠北都定雅禅师
刘敞（宋代）

逍遥方外禅，宴坐不知年。合抱平生柏，成区社长莲。

公卿尽随喜，语默两忘筌。闻有诗三百，无由一一弦。
甲亭
陈师道（宋代）

峻壁亭临水，横陂树彻山。
两河惟甲氏，数柏共苍颜。
随意游成适，回舟月与还。
早知乘下泽，不再结青纶。
重画云鸿振羽图题赠王良臣
张宁（明代）

翩翩渐鸿羽，一举从江干。再举次磐石，三举逢平原。

升木良有得，陟陵竟无患。不愿腾上远，但愿遵飞安。

祥云动四表，天逵浩漫漫。孤征戾中霄，振翮偕鸳鸾。

联行两阶下，仪羽纷回盘。云深日五色，万舞充华观。

巢居怀往事，凝望起长叹。
贺新郎·鹏赋年犹少
刘克庄（宋代）

鹏赋年犹少。晚飘蓬、夜郎秋浦，渔歌猿啸。骏马名姬俱散去，参渔南华微妙。敛万丈、光芒回照。妃子将军瞋个甚，老先生、拂袖金闺了。供玉齿，粲然笑。解骖赖有汾阳老。叹今人、布衣交薄，绨袍情少。黄祖斗筲何足算，鹦鹉才高命夭。与贺监、其归同道。脱下锦袍与呆底，谪仙人、白伫乌纱帽。邀素月，入杯釂。
昙阳子性命三十六体仙篆歌
王世贞（明代）

地衣味美身无光，欲凿不凿混沌忙。结绳诸繁忽已忘，河马洛龟亦披猖。

平林夜鬼愁羲苍，鸟迹而下至岐阳。彼籀之徒始滥觞，斯高小竖澜遂狂。

吾师八法初未详，冶炼至阴成干刚。悟性立命寿无疆，遂谒金母朝紫皇。

授以三元明光章，悯余溷浊同秕糠。示以性命俾不忘，字字心画纮天纲。

三十六气枢雷罡，七十二字拱素王。星回汉流雨露香，龙跳虎卧鸾鸿翔。

魄夺秦汉超黄唐，十二小劫追赤明。邺架夜色何煌煌，检之白玉尺锦囊。

五色流苏束牙箱，山卿俗书点良常。王烈不识怜嵇康，紫点未肯传杨郎。

我生何幸依大方，此书此躯偕未央，蕊珠人鸟长彷徉。
眼儿媚
王赏（宋代）

凌寒低亚出墙枝。孤瘦雪霜姿。岁华已晚，暗香幽艳，自与时违。

化工放出江头路，沙水冷相宜。东风自此，别开红紫，是处芳菲。
食枸杞菊
陈棣（宋代）

君不见天随有宅松江曲，屋隙墙阴多杞菊。
课儿采掇入杯盘，匕箸芳香胜粱肉。
又不见坡公昔佩刺史符，宾客少至无与娱。
偶餐杞菊作后赋，扪腹噎哎犹轩渠。
散人枯肠真食杞，居士戏笔聊尔耳。
胶西自古号侯邦，斋厨纵乏宁需此。
我今作掾长苦饥，一区不异耕田时。
太仓红腐才五半，举家食粥宁忍炊。
颓城草木迷荒榭，绿颍芳苕罗舍下。
官閒撷取芼春羹，未棘未莎皆不赦。
三年享此似无餍，二者谁云不可兼。
行趣归装耕谷口，此物犹堪馌南亩。
题张粹夫万卷楼
冯时行（宋代）

儒生读书不贵书，枕头阁脚醉梦余。
反不若浮屠，宝贝为函金作字，
海龙扶出凌空虎。君今收拾一万卷，
置在高楼截云汉。想当日月出没间，
玉轴牙签互璀璨。我欲牵车驾黄犊，
往发缣缃焕心目。论孟久荒缘老病，
请君为我删严令。
偈六十九首 其四十五
释道宁（宋代）

秋风秋雨颇相宜，万水千山木叶飞。堪笑灵云回首处，何须花发始忘机。

秋风萧索，秋山叶落。秋雨霖漓，秋天寥廓。祖师心印全彰，灵云鼻孔穿却。

分明一道恩光，旷劫无形寂寞。五湖衲子急归来，休向途中乱穿凿。

莫穿凿，体用从来非自他，作者不求无病药。
古意 其四
李新（宋代）

野人孤鹤姿，与云相伉俪。百禽相和鸣，了不关鹤意。

彼美靓闺女，窥户欣客贵。复有琴心挑，中夜驾车至。

词章灿星汉，市门甘涤器。竟使谁病痟，野人却歔欷。
水龙吟（寿嗣荣王）
吴文英（宋代）

望中璇海波新，泛槎又匝银河转。金风细袅，龙枝声奏，钧箫秋转。南极飞仙，夜来催驾，祥光重见，紫霄承露掌，瑶池荫密，蟠桃秀、螽莲绽。

新栋晴翚凌汉。半凉生、兰檠书卷。绣裳五色，昆台十二，香深帘卷。花萼楼高处，连清晓、千秋传宴。赐长生玉字，鸾回凤舞，下蓬莱殿。
吊诸将相诗 其五
姚椿（清代）

节镇重登上将坛，炎风病骨易摧残。国恩毕竟捐躯报，公论都嗟得谥难。

百卷传书名寿世，万间广厦士忘寒。无干别有绥苗略，何止才人泪未乾。
南浦泊舟
萧元之（宋代）

重来江阁俯沧流，一带西山万古愁。
渔叟不知来客意，径移船过北沙头。
野眺 其二
方坰（清代）

两歇平皋野水浑，几家深闭竹间门。秋桑未落姜芽白，斜日乌鸦啼过村。
土牛行
刘敞（宋代）

立春自昔为土牛，古人设象今人愁。岂有范泥作头角，便可代天熙九畴。

村夫田妇初不知，缤纷围绕争相祈。皆云宜蚕又宜谷，拜跪满前同致词。

由来人事常反覆，久立要津宁尔福。请看今者拜跪徒，少选分张取其肉。

牛实无知何用祭，牛能有情岂不愧。化育万物非尔才，世人资尔聊为戏。
次韵张太博得余所遗二程先生集辩二程戏邵子
魏了翁（宋代）

文字未科斗，图书未龟龙。
粲然天地间，此理触处逢。
是谓象这祖，而为数之宗。
吴犧古神圣，先得人所同。
文因而繇之，旦出亦并雄。
讫于我孔圣，天命滋益恭。
浑然一理贯，密察而从容。
刮变与象占，四者固所崇。
推辞以知变，象占在其中。
荒荒秦汉后，学者昧所从。
不以灾异会，则心虚元通。
天开周程子，易道乃复东。
动静静复动，终始始而终。
上承千年绪，下起百世风。
同时有邵子，讲道于伊嵩。
天地之运化，阴阳之无穷。
即物验消长，先几知吉凶。
邵子极道数，独立几无戎。
二程自周孔，为时开梦梦。
其归则一耳，昧者结忡忡。
学之将柰何，矧余倍颛蒙。
要知羲皇心，须踏周孔踪。
踞湖山六题 其三 飞泉坞
马云（宋代）

高崖落飞泉，深源味冷冽。云津留玉乳，石髓澄金屑。

淙淙危磴响，滴滴苍藓缺。溅沫洒明珠，满涧融寒雪。

岩夫就漱饮，姬子临浣洁。不独愈痼疾，自可清内热。
孟浩然像
杨弘道（元代）

先生诗价动江湖，乘兴西游到玉除。解道气蒸云梦泽，却言多病故人疏。
送卢少府之任巩洛
李洞（唐代）

从知东甸尉，铨注似恩除。带土移嵩术，和泉送尹鱼。

印床寒鹭宿，壁记醉僧书。堂下诸昆在，无妨候起居。
题安州张全翁大夫溪图
张耒（宋代）

清溪萦洄流碧玉，散入缘冈万竿竹。
照春四合锦绣林，干云直上风霜木。
主人吾宗行珪璧，解组归来鬓犹绿。
只知林下酒盈樽，不忧门外车推毂。
灵心内守消冰炭，洗眼旁观看荣辱。
造物乘除真有理，却将康健还无欲。
嗟予放浪已半世，近逐不去缘微禄。
六年一梦百忧患，踏雨褰裳过林麓。
杀鸡为黍固留我，我自奔忙不皇宿。
乃知风月为君好，颇觉禽鱼憎我俗。
楚鱼楚稻贱如土，老去容身一茅屋。
他年杖履请卜邻，与君静话烹粱粥。
和韩秋怀十一首 其六
王十朋（宋代）

客路厌繁暑，归怀惬新景。枕冷梦自清，夜明窗更炯。

聊栖明月枝，胜逐西风梗。支床甘自息，伏枥倦思骋。

惟有问目心，拳拳慕回请。
秋夜同人小集水月亭用昌黎曲江荷花行韵
王汝璧（清代）

连天白露秋山净，山光在水天如镜。方亭团坐三五人，案户天河正当正。

波心倒映台符六，三朵红云烂盈目。星冠翠盖来娑娑，世间尤物原无多。

吴郎拍遍普庵咒，张生唱出《西州》歌。我舞巴歈惭下里，碎玉喷珠落池里。

金波杳杳月未来，呼之不出聊举杯。红镫翕赩夜珠泣，莲花欲落镫花开。

好待银蟾推驾玉轮出，青天碧海昔昔相趋陪。
道间池亭小酌
刘学箕（宋代）

一曲芳池万柄荷，游鯈潜躣水扬波。
竹孙楹风偏细，梅子江湖雨正多。
凡物寓进俱意得，谓予不饮柰愁何。
暂来徒又还去，猛拍栏杆浩浩歌。
市
李峤（唐代）

阛阓开三市，旗亭起百寻。渐离初击筑，司马正弹琴。

细柳龙鳞映，长槐兔月阴。徒知观卫玉，讵肯挂秦金。
秋夜吟
杨冠卿（宋代）

铜壶漏涩秋宵永，翠梧叶落敲金井。
锦帐香消枕玉寒，惊回昨梦难重省。
起来刁斗连营静，碧云飞下征鸿影。
蛮笺谁遣寄相思，鏁窗笑剪并刀冷。
和叔康侍亲游琅山 其二
韦骧（宋代）

五十如婴孝慕难，公馀綵服侍登山。回头民社千闾密，引望乡关一水间。

暂奉清游临佛界，都将尘事付庄环。凭谁画与东州看，刺史何如闵与颜。
观公孙大娘弟子舞剑器行
杜甫（唐代）

大历二年十月十九日，夔府别驾元持宅，见临颍李十二娘舞剑器，壮其蔚跂，问其所师，曰：“余公孙大娘弟子也。” 开元五载，余尚童稚，记于郾城观公孙氏，舞剑器浑脱，浏漓顿挫，独出冠时，自高头宜春梨园二伎坊内人洎外供奉舞女，晓是舞者，圣文神武皇帝初，公孙一人而已。玉貌锦衣，况余白首，今兹弟子，亦非盛颜。既辨其由来，知波澜莫二，抚事慷慨，聊为《剑器行》。昔者吴人张旭，善草书帖，数常于邺县见公孙大娘舞西河剑器，自此草书长进，豪荡感激，即公孙可知矣。

昔有佳人公孙氏，一舞剑器动四方。
观者如山色沮丧，天地为之久低昂。
㸌如羿射九日落，矫如群帝骖龙翔。
来如雷霆收震怒，罢如江海凝清光。
绛唇珠袖两寂寞，晚有弟子传芬芳。
临颍美人在白帝，妙舞此曲神扬扬。
与余问答既有以，感时抚事增惋伤。
先帝侍女八千人，公孙剑器初第一。
五十年间似反掌，风尘澒洞昏王室。
梨园弟子散如烟，女乐余姿映寒日。
金粟堆前木已拱，瞿唐石城草萧瑟。
玳筵急管曲复终，乐极哀来月东出。
老夫不知其所往，足茧荒山转愁疾。
秋日即事八首
郭印（宋代）

一片澄心似太清，浮云了不碍虚明。
夜深人寂浑无寐，时听空庭落叶声。
少隐惠所尽潇湘雪景 其二
邹浩（宋代）

前年深冬一丈雪，岩拥朝阳渡黄叶。鸬鹚插颈梦圆时，天作高山付双睫。
送人游方
释普济（宋代）

南有天台北五台，分明记取莫疑猜。
话头打失不知处，乞我三文买草鞋。
游仙一十九首 其七
郭祥正（宋代）

太微无烈风，紫台多灵露。逍遥三五客，披衣纵高步。

回首笑复歌，游此今几度。却嗟寰中人，枉为死所误。
墨梅三绝 其一
张子文（宋代）

笔端唤醒玉梅魂，满袖春风不见痕。未许捲帘新月上，却教烟雨恼黄昏。
读宋茂名尹潘公家传
潘希曾（明代）

元运方兴宋祚危，正是桑田沧海时。从容一死酬君父，辛苦馀生为本支。

殷室有仁堪并驾，史家无传合题诗。等閒成败都陈迹，惟有芳名百世垂。
送上元张尉
宋庠（宋代）

驰誉光英域，糊名限选条。
州临建丛水，路出广陵潮。
归思刀头苦，离心旆影摇。
行闻有荐牍，南阙郁岧峣。
读南华外篇述以四言十五章 其五 天地
郭之奇（明代）

人法地天，道法自然。黄帝遗玄，象罔得焉。如髣如髴，行于万物。

刳心以乞，虚而不屈。漻乎其清，金石考鸣。冥我独情，世耳群惊。

为众父父，忘其族祖。为三祝主，未闻多苦。子高就耕，丈人依圃。

兄尧未甘，况复侯禹。嗟彼全人，体性抱神。标枝野鹿，为浑沌邻。

愧尔波民，道谀终身。尊严世俗，逾于君亲。合譬辞饰，以天下惑。

厉夜生子，取火宜亟。谁为尔贼，臭味声色。内盈栅柴，外重缴纆。

交臂历指，安可为得。苟非天德，休言帝则。
元夕
华镇（宋代）

节物随时好，元宵兴味多。常年苦风雨，今夕偶晴和。

天宇消氛翳，星华侵月波。六街纷合遝，两观迥嵯峨。

平昔财多裕，欢心虑靡他。深沈闭阆苑，窈窕引巫娥。

百斛澄瑶碧，千枝列芰荷。珠咽激清脆，霓袖竞婆娑。

颉颃将雏态，绵蛮命友歌。涓涓催急箭，殷殷尚鸣鼍。

缥缈飞华幰，丁东振宝珂。东西历登览，南北递经过。

不惜云罍罄，祇看牛影俄。恨无夸父足，拟掷鲁阳戈。

出入心忘计，晨昏用有那。佳时徒共乐，欢事不同科。

牵率调弦管，安排具绮罗。有虞虚腹馁，那作醉颜酡。

不见三千履，难逢十二梭。寂寥尘陌上，谁问夜如何。
次韵子瞻凌虚台
苏辙（宋代）

弃我谓我远，求我谓我还。
我一尔则二，视此台上山。
山高上干天，独不照我颜。
无乃我自蔽，谁谓山则悭。
远望不见趾，近视不得鬟。
山实未始变，任子自择删。
北风吹南崖，山上秋叶斑。
道远又寒苦，皴裂辞难攀。
晴空卷朝云，照夜霜月弯。
强尔登此台，免尔超阓阛。
过梁州奉赠张尚书大夫公
岑参（唐代）

汉中二良将，今昔各一时。韩信此登坛，尚书复来斯。

手把铜虎此，身总丈人师。错落北斗星，照耀黑水湄。

英雄若神授，大材济时危。顷岁遇雷云，精神感灵祇.

勋业振青史，恩德继鸿私。羌虏昔未平，华阳积僵尸。

人烟绝墟落，鬼火依城池。巴汉空水流，褒斜惟鸟飞。

自公布德政，此地生光辉。百堵创里闾，千家恤茕嫠。

层城重鼓角，甲士如熊罴。坐啸风自调，行春雨仍随。

芃芃麦苗长，蔼蔼桑叶肥。浮客相与来，群盗不敢窥。

何幸承嘉惠，小年即相知。富贵情易疏，相逢心不移。

置酒宴高馆，娇歌杂青丝。锦席绣拂庐，玉盘金屈卮。

春景透高戟，江云彗长麾。枥马嘶柳阴，美人映花枝。

门传大夫印，世拥上将旗。承家令名扬，许国苦节施。

戎幕宁久驻，台阶不应迟。别有弹冠士，希君无见遗。
十月十二日与炅庵苍崖清会宿平山楼
杨慎（明代）

昨暝江亹泊，笑谑极绸缪。今夕高楼宿，宴醉集朋俦。

枕底静湍濑，城上闻更筹。既伤离索久，复念关山脩。

黄柏风人意，青草王孙游。安得骑鸿鹄，往来滇海头。
除夜用前韵
陈傅良（宋代）

又添犬马齿，常恐牛羊夕。
牙无数株牢，鬓已太半白。
六朝贵人数，珊瑚高数尺。
复有陵巴豪，沃壤动连陌。
居然燕巢幙，忽矣驹过隙。
伊传亦中寿，至今名赫赫。
苍苔卧风雨，曾乏断碑额。
中原五十载，胡骑乱禹迹。
谁当懒折腰，去学陶彭泽。
忧端压不下，中夜歌秀麦。
昭代岂无人，腰黄眼前赤。
鸿儒筹禁苍，壮士守边场。
罢歌且杯酒，浇此怀抱积。
柴门剥剥响，已有贺年客。
江城子 尘事鞅掌，每与愿违，缅怀山林萧散
段克己（宋代）

九衢尘土＊儒冠。镜中看。失朱颜。颠倒囊赀，欲买青山。剩种闲花多酿酒，尘土外，觅清欢。功名余事且加餐。老来闲。岂天悭。铁笛横吹，牛背稳如船。细马更须驮二八，平地上，作癯仙。
期卢嵩，枉书称日暮无马不赴，以诗答
韦应物（唐代）

佳期不可失，终愿枉衡门。南陌人犹度，西林日未昏。

庭前空倚杖，花里独留樽。莫道无来驾，知君有短辕。
宝剑化
黎廷瑞（宋代）

我有二奇物，太阿与龙泉。
床头雷吼匣，屋角虹贯天。
刺虎如切雷，斩蛟犹截弦。
神光未获试，所遇乃不然。
时平会销兵，一笑甘长捐。
泻兹太古水，早被洪炉烟。
化身作农器，往斸南山田。
元炁还不死，为人作丰年。
送莫典史
邵宝（明代）

堂上亲双老，天涯客早归。他年毛义檄，此日老莱衣。

晴岭穿云易，风滩上水稀。曾闻巡按语，未艾独知几。
帘前鸟
黄淮（明代）

帘前鸟，鸣何悲。昔日曾同鸾鹤侣，灵景光中刷羽仪。

饥食紫云英，渴饮瑶池水。有时发雅音，仙韶合宫徵。

身被五采章，嘘吸成文理。飞飞长绕蕊珠宫，胡为误落樊笼里。

樊笼一已闭，岁月何悠悠。饥渴不复顾，愁思无时休。

岂不闻雍陶开笼放白鹇，凉月满天归思促。何当释此鸟，纵意投林麓。

卑不愿逐鹪鹩，高不愿随黄鹄。桑麻蔽野绿盈畴，处处春风啼布谷。
怀求古翁
李商隐（唐代）

何时粉署仙，傲兀逐戎旃。关塞犹传箭，江湖莫系船。

欲收棋子醉，竟把钓车眠。谢脁真堪忆，多才不忌前。
泛舟遇雨
崇祐（清代）

满天风雨促舟回，万顷波涛雪浪堆。半幅蒲帆两枝桨，诗人已自画中来。
句
朴景绰（宋代）

胜事年年传习久，盛观全属远方宾。
醉花阴 送春日大雪竟日，惜春光之已尽，惊岁月之如流，对景怀人，漫填小令以寄珧书。
季兰韵（清代）

苦雨声中春已去。春去无寻处。雨惯阻人归，问雨如何难阻、春归路。

惜别惜春愁莫诉。并作新词句。不识到明年，相送春时可是、人如故。
离霅溪感事献郑员外
吴融（唐代）

足恨饶悲不自由，萍无根蒂水长流。庾公明月吟连曙，

谢守青山看入秋。一饭意专堪便死，千金诺在转难酬。

云沈鸟去回头否，平子才多好赋愁。
题林氅云郎中诗卷兼讽林时甫卿使
易顺鼎（清代）

即论诗思已清新，肝胆轮囷更可珍。蹈海鲁连原志士，输边卜式亦名臣。

两河忠义难忘宋，三户英雄好灭秦。忍令梓乡成异域，回天终望主兼宾。
庐山草堂夜雨独宿寄牛二、李七、庾三十二员外
白居易（唐代）

丹霄携手三君子，白发垂头一病翁。兰省花时锦帐下，

庐山雨夜草庵中。终身胶漆心应在，半路云泥迹不同。

唯有无生三昧观，荣枯一照两成空。
往山舍道中作
李覯（宋代）

截竹成舆不用轮，东行尽日稳宜身。
前看叠嶂如无路，每到平田始见人。
下户半曾差作役，朽株多已祀为神。
生涯一撮诚何有，且免庸儿共拜尘。
谒荆公不遇
方惟深（宋代）

春江渺渺抱樯流，烟草茸茸一片愁。
吹尽柳花人不见，春旗催日下城头。
次韵答孙平叔感春之作
舒岳祥（宋代）

五陵三辅少年场，往事欢娱总不伤。
阅世莺花见兴废，随时蜂蝶有炎凉。
原尝馆寂生春草，田窦门荒掩夕阳。
汉殿唐宫亦如此，由来天道本茫茫。
初秋寻乌石兰若
王恭（明代）

不到禅扉久，灵花又早秋。白云飞欲去，还被远公留。
临江仙（东越道中）
高观国（宋代）

俱是洛阳年少客，才华迥出天真。青衫惯拂软红尘。酒狂因月真，诗俊为梅新。

寄语长安风月道，莺花缓作青春。披风沐露问前津。客中春不当，归去倍还人。
秋日陕州道中作
顾非熊（唐代）

孤客秋风里，驱车入陕西。关河午时路，村落一声鸡。

树势标秦远，天形到岳低。谁知我名姓，来往自栖栖。
望仙楼
晏几道（宋代）

小春花信日边来，未上江楼先坼。今岁东君消息。还自南枝得。

素衣染尽天香，玉酒添成国色。一自故溪疏隔。肠断长相忆。
不寐
赵鼎臣（宋代）

秋光已向鬓毛催，寒色仍从枕簟来。天外角声风引去，日边归梦雨惊回。

愁能醉客非关酒，老欲随人不待媒。拟放此身无著处，闲时只合且衔杯。
挽谢景英丈二首
赵蕃（宋代）

尚友固十载，过江真一时。
信曾前辈及，宁后古人为。
竟作东山卧，漫传康乐诗。
荆州人物论，夫岂惜吾私。
洪武四年面圣恭赋
梁临（明代）

午门韶舞阅春辉，阊阖炉烟细细时。黄帕金盘擎虎榜，绯衣乌帽拜龙池。

身临北极闻天语，面觐东宫见凤姿。每慕仙瀛今始到，壮行安敢负男儿。
喜卢郎及第
窦梁宾（唐代）

晓妆初罢眼初瞤，小玉惊人踏破裙。

手把红笺书一纸，上头名字有郎君。
登华严洞
施世纶（清代）

高洞阴阴岁月迟，客来重读壁间词。山川俯仰悲今昔，桃李春风又一时。
寒食直归遇雨
韩愈（唐代）

寒食时看度，春游事已违。风光连日直，阴雨半朝归。

不见红球上，那论彩索飞。惟将新赐火，向曙著朝衣。
如梦令
蔡伸（宋代）

今夜行云何处。还是月华当午。倚遍曲阑桥，望断锦屏归路。空去。空去。梦到绿窗朱户。
忆江南 其二
张槎（清代）

元旦日，才过大河滨。白面馄饨烹沸水，红笺帖子写宜春。

景物一番新。
颂古一百则
释正觉（宋代）

胡饼云超佛祖谈，句中无味若为参。
衲僧一日如知饱，方见云门面不惭。
东林日长老请赞
释师范（宋代）

无德可崇，无善可从。
近之不吉，远之必凶。
傲慢释迦文，说甚临济宗。
谁知目视凌霄外，意在庐山五老峰。
求道人示诗粲然有江湖间道人风味盖尝得句法于东溪可今以其韵作诗送之时将如瑞峰期朝夕还吉祥云
朱松（宋代）

癞可湓江滨，觅句负光价。君为东溪客，伏鹄资妙化。

想见箭锋机，相拄不停射。伽陀入三昧，汤史欲凌跨。

韦斋语清夜，挂月松偃亚。他年约相逢，禅榻慎勿下。
秦君亭
傅宗教（清代）

隐君在何许，遗迹此山阿。
春风闭门处，回首空烟萝。
西梁月夜怀李白
谢复（明代）

东有梁，西有梁，中流一去何茫茫。多少翰林风月夜，都归采石雄文章。

雪水翻大江，云山杳清绝。呼起谪仙人，举杯弄明月。

月行与我还相随，仙人不来我何为。
短韵奉乞腊梅
黄庭坚（宋代）

卧云庄上残花笑，香似早梅开不迟。
浅色春衫弄风日，遣来当为作新诗。
食荠
陆游（宋代）

采采珍蔬不待畦，中原正味压蒪丝。
挑根择叶无虚日，直到开花如雪时。
次韵欧阳诚发牡丹
苏过（宋代）

青春过隙不多时，佳会应须日日期。羡子多情勤秉烛，寻芳问柳每题诗。

洛花名字争新见，尤物东君剪刻迟。安得韩湘写奇句，世间铅粉谩劳施。
题有馀斋
释崇岳（宋代）

日月双萤火，乾坤一鹊巢。大千沙界外，总在目前包。
点绛唇
陆文圭（元代）

闷托香腮，泪痕一线红膏溜。将身错就。枉把鸳鸯绣。

柳带青青，攀向行人手。天知否。白头相守。破镜重圆后。
偈颂五十一首
释大观（宋代）

闹浩浩，静悄悄。
古策风高，玉壶春晓。
左雇无瑕，若盼已老。
宫词四首 其一
江源（明代）

长门花泣一枝春，但保红颜莫保恩。

翠辇不来金殿闭，月明花落又黄昏。
秋日偶成 其六
陈之遴（明代）

扰攘东南战伐余，櫜弓归马竟何如。斗牛一夜缠兵气，吴楚同何急羽书。

江黑怒鲸嘘浪立，月黄惊雁堕云疏。五湖钓艇今安否，犹自莼鲈兴未虚。
防秋登嘉峪楼纪事 其二
陈其学（明代）

紫峪横霄客路穷，壮怀长啸对秋蓬。风翻云海寒烟外，雪涨天秋夕照中。

回纥叩关先贡马，牙蛮隔塞未归鸿。伊州歌遍黄花戍，草色离离故垒空。
戏简朱公武刘邦直田子平五首
黄庭坚（宋代）

朱家埙篪好兄弟，陋巷六经葵苋秋。
我卜荆州三亩宅，读田家书从之游。
和颜长官百咏·朱门
朱继芳（宋代）

客履三千此托身，晚杯狐白暖生春。
狂来且置兴亡事，金坞铜陵不解贫。
秋日城西远望
赵勋（清代）

望远诗情懒，浮云冷客心。涨痕留水岸，秋色接城阴。

默检间愁细，行歌露草深。残年废文字，妄想已消沈。
次韵奉酬王给事见贻之什
喻良能（宋代）

谁知州宅似精庐，山绕檐楹水绕除。
堂静惠风长细细，楼高烟雨又疏疏。
贫如坡老工餐菊，性似边韶懒读书。
赖有嵩山王给事，作诗贻赠问何如。
潇湘八景 其二 远浦归帆
周密（宋代）

空江沄沄鸟飞疾，别浦斜阳帆影直。水程依约雁前回，日日沙头候风色。

江蓠摇落三湘秋，云中烟树谁归舟。危樯数尽碧云合，人倚高楼生暮愁。
丁氏宅
韩应（宋代）

接竹引山泉，菖阳满石盆。秋高松落子，岁久鹤生孙。

古壁寒藤上，前人旧墨存。平生箕颍兴，风度有谁尊。
雨留景山家
陈著（宋代）

桂后菊花前，相逢梦觉然。
閒心时外话，亲意雨中眠。
投老会难必，临行留更坚。
西风亦解事，未肯放晴天。
题刘晦卿月楼图并钱秋阁之行乃不犯月楼宇
陆文圭（元代）

君不见刘越石，晋阳铁骑围城急。
一声长啸震山谷，抛弓散走群儿泣。
又不儿庾元规，武昌僚佐相追随。
坐据胡休夜笑语，不知宝主竟为谁。
枕戈待旦成可事，终镶著鞭先士稚。
况复西风尘污人，茂宏举扇思还第。
嗟嗟二子逢世乱，误长清谈空致患。
争如今夕倚兰人，一生饱嘎升平饭。
百城桴鼓夜不鸣，万里山川秋愈明。
黄鹤孤飞白鸥睡，卷帘露气下三更。
初听笛声何激烈，再听书声更清越。
素娥密约无人知，今秋丹桂来先折。
闲咏园中草木六首 其一
陆游（宋代）

剪刀叶畔戏鱼回，帔子花头舞蝶来。领略年光属闲客，一樽自劝不须推。
独夜
王瑶湘（清代）

残灯明灭里，遥夜梦醒时。起立庭前树，孤怀明月知。
题张野夫所藏颜持约大招图
许及之（宋代）

颜君思似龙眠苦，贾赋伤于宋玉悲。万古忠魂元不没，令人惆怅大招词。
卖书祀母
吴嘉纪（清代）

母没悲今日，儿贫过昔时。
人间无乐岁，地下共长饥，
白水当花荐，黄粱对雨炊。
莫言书寡效，今已慰哀思！
讲德联句
皎然（唐代）

先王设位，以正邦国。建立大官，封植有德。 ——潘述

二南敷化，四岳述职。其言不朽，其仪不忒。 ——汤衡

暨于嬴刘，乃创程式。罢侯置守，剖竹分域。 ——皎然

赫矣皇唐，康哉立极。精选藩翰，庸资正直。 ——潘述

爰命我公，东土作则。克己恭俭，疲人休息。 ——汤衡

济济闾閈，油油黍稷。既富既教，足兵足食。 ——皎然

恤其凋瘵，剪其荆棘。威怀逋叛，扑灭蝥贼。 ——潘述

疾恶如雠，闻善不惑。哀矜鳏寡，旌礼儒墨。 ——汤衡

乃修堤防，乃浚沟洫。以利通商，以溉嘉谷。 ——皎然

征赋以节，计功以时。人胥怀惠，吏不能欺。 ——潘述

我政载孚，我邦载绥。猛兽不暴，嘉鱼维滋。 ——汤衡

肃恭明神，齐沐不亏。岁或骄阳，雨无愆期。 ——皎然

帝嘉有庸，宠命来斯。紫绂载绥，金章陆离。 ——潘述

资忠履孝，阅礼敦诗。明德惟馨，自天祐之。 ——汤衡
兴安谣二首 其二
张弼（明代）

七十二湾，七十二湾，山放船酌酒行且看。大山峥嵘小山突，四面献秀应接不暇如飞蟠。

越天竺，吴灵岩，未可驾拟窥高寒。请君试问奇男子，壮游万里何苦不一来兴安。
偕蕙西访曾涤生学士蕙西有诗见示即次其韵
戴熙（清代）

冷官如僧舍如刹，入门但少孤磬戛。巷北枢曹肯相过，高论汨汨奋颉滑。

为语巷南有阁长，濯濯麋群彼尤黠。走访坐谈出近著，钩妍摘媸互标轧。

当其至处读者嘿，千里之车三寸牵。爬梳剔抉遂忘晡，向晚长嘶续鸣{紥虫}。

主人爱客客恋主，留饷豚鱼无特杀。上座自觉老可耻，领下欲髯首先鬝。

饭罢东林月高出，椭璧十已圆其八。白光射地翻凉波，上有树影秋毫察。

围坐杂言一言识，恶语须防报阍刖。归途巷南复巷北，矫矫秋空一双鹘。
次韵周敦颐国博见赠
赵抃（宋代）

蜀川一见无多日，潮水重来复后时。古柏根深容不变，老桐音淡世难知。

观游邂逅须同乐，离合参差益再思。篱有黄花樽有酒，大家寻赏莫迟疑。
题法时帆诗龛向往图 其二
翁树培（清代）

三昧何能掩韦柳，五言选却右丞删。欲将画里徘徊意，叩取渔洋甲乙间。
饯刘恭父二首
徐元杰（宋代）

乐事迟回致岁丰，几多遗爱在湘中。
须知楚水枫林下，不似初闻长乐钟。
题陈隐君菊庄卷后
孙蕡（明代）

隐君种豆南山陲，清晨荷锄薄暮归。馀閒更学树丛菊，茅屋前头花作围。

此花不比桃与李，万木凋零方吐蕊。耀日黄金浅浅红，凌霜白玉深深紫。

孤芳似与九九期，落英不落长满枝。嫣然羞作儿女艳，高洁独抱幽人姿。

此时隐君徐步屧，晨光熹微风猎猎。晚圃寒花语断虫，东篱冷露留残蝶。

洛阳金谷盛繁华，江渚芙蓉照馆娃。歌台舞榭岂不好，淡烟芳草令人嗟。

岁华将暮衡门里，寄傲羲皇时隐几。见月开笼放白鹇，穿林采药寻黄绮。

平生嗜酒仍嗜书，诗比渊明差未如。还开三径望俦侣，亦有五柳临庭除。

素琴抚弦惟袖手，葛巾且漉柴桑酒。莫劳更赋归去来，惹得声名满人口。
蝉
梅尧臣（宋代）

柳上一声蝉，沙头千里船。
行经朝雨後，思乱暑风前。
物趣时时改，人情忽忽迁。
感新犹感旧，更复几多年。
九度仙楼
张九龄（唐代）

谁断巨鳌足？连山分一股。谁跨海上鹏？压作参差羽。

应是女娲辈，化工挥巧斧。掀翻煮石云，大块将天补。

渣滓至今在，县瓴分注乳。磊落掷遐荒，龃龉不合土。

忙惊日月过，晃漾空中舞。裒益问巨灵，谽谺碍臂武。

塞罅制逆流，努力迹骈拇。神禹四载仆，九年梗作雨。

纡回杀拗区，澎湃乱飞鼓。漫下祖龙鞭，六丁擭舟府。

漫发熊绎矢，非石又非虎。数狭不能制，伊谁可再侮。

曾把蓬莱轮，难将此物赌。罗浮亦可移，此物不可取。

肋斗出盘山，粗能踞地主。芝田第九层，最上蕙生圃。
祀坟遇风
韩琦（宋代）

忽极暄融候莫穷，不为膏泽却为风。气蒸人腹成中热，尘入花心作病虫。

欲望好峰迷远目，正浓韶景失晴空。飘然终日俄收怒，归送旌旗撼晚红。
答张五弟
王维（唐代）

终南有茅屋，前对终南山。
终年无客常闭关，终日无心长自闲。
不妨饮酒复垂钓，君但能来相往还。
二十二日次韵徐子融所寄
韩淲（宋代）

近年交友已相安，只要山林保岁寒。珍重茅斋徐处士，有诗犹许寄来看。
送陈和仲常博倅嘉禾 其一
吴泳（宋代）

柳色媚别驾，桐花夹行舟。慈湖一片心，不上富贵钩。

撇却云雾窗，分渠月波楼。但有月长清，何妨波漫流。
麻姑峰
黄畿（明代）

麻姑峰前山月明，麻姑山上綵云生。群仙宴罢灵箫歇，惟见黄麟天上行。
续青城山四咏·昭庆观
文同（宋代）

琳崖盘玉霄，彩翠接步武。
云霞不可画，泉石固难谱。
神幢逾百寻，帝辙历万古。
灵瀑谁与穷，长飞六时雨。
半生亭
全祖望（清代）

峄阳孤根桐，垂老枯其半。生意犹融融，清音不可乱。

吾怀寒村老，彩毫凌霄汉。远承蕺山传，先登南雷岸。

高凉投绂归，一臂忽以绊。蟹螯尚可持，所失衔杯便。

闲情写云烟，左笔资清玩。益复自欿然，望道如未见。

斯人不可作，旧德伤汗漫。江潮滚滚流，斜阳入绛幔。

剩馀东天竺，绕亭白华粲。
和周子充侍郎见寄乐府戏赠之作
范成大（宋代）

钓海风水急，登楼尘雾高。
不如岸纶巾，春船携小桥。
芳草含奇薰，光景上东壁。
桂林那办此，办作安昌客。
瓜洲留别李诩
许浑（唐代）

泣玉三年一见君，白衣憔悴更离群。
柳堤惜别春潮落，花榭留欢夜漏分。
孤馆宿时风带雨，远帆归处水连云。
悲歌曲尽莫重奏，心绕关河不忍闻。
送天觉使河东
孔武仲（宋代）

张郎肥马衣轻裘，俊气轩轩不解愁。
曾立玉墀联近侍，新持金节领诸侯。
屠龙伎俩终须用，探虎功名未肯休。
去矣范滂联缓辔，太行云路戒摧舟。
竹楼同王柳村作
悟霈（清代）

搀云万竹锁山楼，浓绿阴阴夏更幽。海气逼人凉似水，不关风雨亦成秋。
秋夕
杜荀鹤（唐代）

世间多少能诗客，谁是无愁得睡人。

自我夜来霜月下，到头吟魄始终身。
养疴杂诗 其九
黄遵宪（清代）

桃花红杂柳花飞，水软波柔碧四围。五尺短绳孤棹艇，小儿欢曳鳄鱼归。
送从弟亚赴安西判官
杜甫（唐代）

南风作秋声，杀气薄炎炽。盛夏鹰隼击，时危异人至。

令弟草中来，苍然请论事。诏书引上殿，奋舌动天意。

兵法五十家，尔腹为箧笥。应对如转丸，疏通略文字。

经纶皆新语，足以正神器。宗庙尚为灰，君臣俱下泪。

崆峒地无轴，青海天轩轾。西极最疮痍，连山暗烽燧。

帝曰大布衣，藉卿佐元帅。坐看清流沙，所以子奉使。

归当再前席，适远非历试。须存武威郡，为画长久利。

孤峰石戴驿，快马金缠辔。黄羊饫不膻，芦酒多还醉。

踊跃常人情，惨澹苦士志。安边敌何有，反正计始遂。

吾闻驾鼓车，不合用骐骥。龙吟回其头，夹辅待所致。
山上有白云
邹登龙（宋代）

山上有白云，浮阴翳阳光。
亭亭飒缤纷，出岫高飞翔。
飞翔长在望，远匪千里隔。
莫以秋风来，吹散无踪迹。
过海得子由书
苏轼（宋代）

经过废来久，有弟忽相求。
门外三竿日，江关一叶秋。
萧疏悲白发，漫浪散穷愁。
世事江声外，吾生幸且休。
都亭驿送郭判官之幽州幕府
李端（唐代）

幕府参戎事，承明伏奏归。都亭使者出，杯酒故人违。

细雨沾官骑，轻风拂客衣。还从大夫后，吾党亦光辉。
渡黄河舟子作难久之乃渡
陆文圭（元代）

四渎水中大，寻源河最长。
未必通汉津，支机事荒唐。
导流始积石，以西入要荒。
龙门久东狭，横溃走徐梁。
奔流俟其定，势可一荒舫。
我来源桃渡，浑浑流浊黄。
舣舟不肯济，奈此黄帽郎。
石濑投千金，贞女可怜伤。
和仆射牛相公寓言二首
刘禹锡（唐代）

两度竿头立定夸，回眸举袖拂青霞。
尽抛今日贵人样，复振前青名相家。
御史定来休直宿，尚书依旧趁参衙。
具瞻尊重诚无敌，犹忆洛阳千树花。
心如止水鉴常明，见尽人间万物情。
雕鹗腾空犹逞俊，骅骝啮足自无惊。
时来未觉权为祟，贵了方知退是荣。
只恐重重世缘在，事须三度副苍生。
瀛海楼晚眺
张萱（明代）

武垣城畔路悠悠，有客停车忆旧游。碣石抱云常北向，滹沱落日自东流。

高城柳暗莺声早，大泽春寒蜃气秋。已说长安明日见，仲宣何事赋登楼。
清平乐·欺烟困雨，
杨基（明代）

欺烟困雨，拂拂愁千缕。
曾把腰枝羞舞女，赢得轻盈如许。
犹寒枝暖时光，将昏渐晓池塘。
记取春来杨柳，风流全在轻黄。
代书寄净明道人
吴则礼（宋代）

净明端可人，日用一僧钵。
觅句殊未休，平生个中活。
眷我梁宋游，茗碗屡浇泼。
淮南霜露寒，转柁何由达。
次赵漕赠王昭州韵
张栻（宋代）

煌煌金节按江城，驿路梅花正小春。
闻说争迎来满道，定将可术慰斯民。
憩棠异日夸南国，怀橘归时拜寿亲。
汉泽会看均一路，要令治象复熙淳。
叙州
杨元量（宋代）

宗元永州志浯溪，几年烟草含凄迷。
昌黎海门水半扉，至今诗凄藏翠微。
涪翁亦从天上归，自凿岚翠成岩栖。
新春
叶茵（宋代）

老来分外喜新春，春事关心世事轻。
棋肯输时方是著，路疑险处不须行。
雨催农业鸠夫妇，风带边声雁弟兄。
办得斗园邻屋角，剩栽芝术了余生。
咏史下·高欢
陈普（宋代）

段韶谷刹千金铸，彭乐丁公七宝装。
虎子得来成底事，何如抱犊卧云岗。
哭蔡彦规二首
张耒（宋代）

青衫未白首，已叹掩新阡。
哭别自今日，书来才去年。
功因钟鼎记，名赖友朋传。
平昔围棋笑，临枰更泫然。
桑
解缙（明代）

一年两度伐枝柯，万木丛中苦最多。
为国为民皆丝汝，却教桃李听笙歌。
正月六日
张耒（宋代）

杨柳梢头腊雪消，东风犹着晚寒骄。
新年花柳传芳信，去腊星霜变斗杓。
来共春烟情冉冉，洒随疏雨泪萧萧。
蛾眉一闭年华改，纵有遗魂可得招。
句 其二
陈郁（宋代）

煖爆花岩日，晴眠藓石烟。
寄邹泽民秘校
刘摰（宋代）

去年樽酒共论文，一别西园迹已陈。终日城头忆王粲，清吟泽畔似灵均。

懒书已负交朋责，满秩初湔耳目尘。万里江风秋思近，归心聊复借鲈莼。
怀永丰宰阮允齐
李龏（金朝）

吉阳烟水几千里，一纸閒书失断鸿。裘葛相催惊老耳，井边桐叶又秋风。
酬余补之见寄
郑獬（宋代）

吾友补之会稽家，高眉大眼称才华。
入京共收太学第，姓名头角相撑磨。
高楼管弦相与杂，黄金酒面溶成波。
樽前轩昂如孤鹰，四顾不见雀与蛙。
试招纸笔恣挥扫，纵横喷薄不可遮。
我疑君心如春风，呵吐草树皆成花。
忽然惊爆险绝句，旱天霹雳雷霆车。
我辈观之瞪两眼，汗流满面空长嗟。
明年南北别君去，落照满帆秋风斜。
天涯朋欢少披豁，还如穴鰋跳泥沙。
两耳喧聒久厌苦，思君便欲飞仙槎。
前时得君山阳书，副之长句封天葩。
笔墨劲健愈精绝，铁绳钮缚虬爪牙。
有时风雨恐飞去，尝自密锁金鸦叉。
嗟我文字苦悭短，才力不敌两角蜗。
下笔欲答辄自止，如君一句已可夸。
持此聊且谢勤叩，念君不见愁无涯。
丙申至前五日复坐南窗忆去年诗又成两章
张栻（宋代）

新晴物物有春意，正值一阳来复时。
变化无穷俱是易，探原密处起乾知。
金刚随机无尽颂·无为福胜分第十一
释印肃（宋代）

四句难谈说，修多罗指月。
□若复见时，珍重了真歇。
寒夕
陆游（宋代）

夜扣铜壶彻旦吟，了无人会此时心。
灯残焰作孤萤小，火冷灰时积雪深。
风急江天无过雁，月明庭户有疏碪。
此身毕竟归何许？但忆藏舟黄苇林。
拟古七十首 其十 王侍中粲怀德
王世贞（明代）

炎德中崩溃，妖师乱天纲。蛮荆非吾土，窜身不及详。

日月东西匿，雨雪正雱雱。忾叹念周京，咨洟浩纵横。

桓桓今上宰，膺惩震八荒。解我南冠绁，寘我侍从行。

譬彼粪上英，洗濯荐华堂。公子推明爱，欢燕结不忘。

白云流尊觯，繟纚应朝阳。万舞煜中庭，蛾眉吹素商。

常闻既醉诗，饮德厌膏粱。摩顶皆君赐，何以报恩光。

窃希吉甫颂，清风播无疆。
送郑景元
叶适（宋代）

兄弟同升难，高材自摧角。
官多复不记，四载礼南岳。
一朝尽室去，菲食遭岁恶。
丈夫轩豁意，快紧出鹰鹗。
忍事得无惭，信有古人学。
建安虽闽壤，桂树美可乐。
合抱更连理，丛生荫州郭。
岁月历悠长，根株见龈齶。
终当作大厦，积功在云壑。
尚友如此君，苍天未为薄。
颂一百则
释重顯（宋代）

三界无法，何处求心。
白云为盖，流泉作琴，
一曲两曲无人会，雨过夜堂秋水深。
题便面三首 其三
孙承恩（明代）

四山屏立水微茫，恰与三人共一航。惆怅鸱夷呼不起，自敲渔榜答沧浪。
冬至寓建阳作
胡一桂（宋代）

绣日添汉宫，书云纪晋观。
山家独奚为，刚肠占易彖。
幽人意欣然，起坐视晴汉。
大化回初阳，漫漫今已旦。
川泳有游鱼，云飞见翔雁。
滞留本何心，永怀发孤叹。
诚哉利攸往，观辞思过半。
杂咏 其一
华镇（宋代）

不言藻绘文章恶，也识膏粱气味珍。春夏已休秋欲晚，明眸开口羡他人。
寄胡达孝二首
赵蕃（宋代）

中庸有胡公，千骑乃安丰。
气自论诗合，情因叙旧通。
莫窥鸿鹄志，相望马牛风。
邂逅长安使，丁宁觅置筒。
打鸭
梅尧臣（宋代）

莫打鸭，打鸭惊鸳鸯。
鸳鸯新自南池落，不比孤洲老秃鶬。
秃鶬尚欲远飞去，何况鸳鸯羽翼长。
玉蝴蝶（和刘清安）
尹济翁（宋代）

几许暮春清思，未知芍药，先拟荼蘼。老却东风，春去不与人期。似情多、何曾荀倩，便梦断、不为崔徽。且衔杯。暖风袭袭，淡日晖晖。

怎知，怀芳心在，树花露泣，叶竹烟啼。满目清红，新悉成阵恨成围。画帘空、龙媒独倚，午阴静、燕子双飞。任春归。寻人柳下，梦句堂西。
题李义夫无锁亭二首 其二
陆文圭（元代）

昨日苍溪叟，曾来斫钓竿。山童寻鹤去，失却报平安。
题岳州僧舍
裴说（唐代）

喜到重湖北，孤州横晚烟。鹭衔鱼入寺，鸦接饭随船。

松桧君山迥，菰蒲梦泽连。与师吟论处，秋水浸遥天。
初冬
陆游（宋代）

老客人间百事慵，乐哉闭户过今冬。
朝炉兽炭腾红焰，夜榻蛮毡拥紫茸。
蝟刺坼蓬新栗熟，鹅雏弄色冻醅浓。
题诗正自消闲日，本不争先万户封。
次韵月湾东湖十咏 其十 芝峤晴云
徐瑞（宋代）

深谷逶迤缥缈中，白衣遥映晓暾红。时清不叹唐虞远，可有商山四老翁。
奉和圣製立春日
晏殊（宋代）

紫宙星回后，青郊斗建时。
上林莺啭早，南亩雪消迟。
云矞千祥集，风条万类滋。
皇情同率土，黔首颂昌期。
过芙蓉岭对镜岭羊斗岭新岭塔岭赋短歌五首
方回（元代）

第四岭头分两邑，相背无情水流急。
浙河东下彭蠡西，到海终流合为一。
海东闻有沃焦石，万国之水不供吸。
世故人心千百岐，有生必死终无迹。
焉用皇皇兮仍汲汲。君不见塔岭之塔焉在哉，
不如有酒斟一杯。
嘉树轩
余阙（元代）

嘉植将百岁，积翠广庭间。高柯出闾巷，低枝荫井干。

流膏从风飏，芳气散如兰。别有清霜节，将同绮树看。
绿毛龟
许及之（宋代）

五色曾呈瑞，绿毛从古稀。碧潭凝染色，逐藻长毛衣。
挽锺孺人
洪咨夔（宋代）

夫没姑嫜老，年芳鉴珥新。
孤峰晴后雪，硕果剥中春。
命义生无愧，言容死未陈。
西风吹拱木，双剑合龙津。
闻角叹
李廌（宋代）

晚角吟，声正悲。
嗟尔行道迟迟兮中心有违，女心忧伤之人未归。
临岐满掬泪，轻埃变污泥，
壮夫安尔为。日月挂两臆，
厉声长嗟姿。噫吁嘻！季世无良臣，
御戎无上策。辅桀盗货财，
稽功数俘馘。安知閟国步，
且要高官职。勇如汉将军，
诡道作无益。角本胡地乐，
相闻地辽邈。汉家岂无大吕与黄钟，
岂无鼙鼓与钲镯。且欲震军声，
安用胡地角。胡不严，
秋关弓。莫使胡人来，
莫使琵琶之声过河朔。
元礼乘渔
邹浩（宋代）

一棹翛然一幅巾，汀鸥集处亦逡巡。功名正逐天机露，不似钓鱼船上人。
赠巴山
霍韬（明代）

倚天孤剑十年磨，惜惜光阴暗里过。未断蛟龙先浩叹，便寒星斗可如何。

无为只许禅心寂，有泪常嗟世变多。今夜送公须尽醉，不将豪气问东波。
夜坐偶成
孙介（宋代）

堕甑谁能顾，虚舟进所如。
无涯身世事，有味圣贤书。
发短犹禁栉，园荒可废锄。
莱衣幸无恙，何必问其余。
次韵不扰堂
陈造（宋代）

取民狼走羊，胜之楚克庸。
孰知召初，已赋大小东。
贤侯守此道，力若拔山雄。
深堂玩閴寂，翠影环蒙笼。
泛应得天游，静镇副上衷。
乐知前池鱼，吟当北窗风。
情寄埃壒外，俗自和气中。
高吟与杰作，铿谹而舂容。
无欲民自朴，契钥今古同。
即今美公孚，袖手自即功。
坐令鞭蒲捐，宁遣马力穷。
我心偕郡人，会当志原从。
新年锋车南，帝渥看稠重。
政声颍川上，可庸不作公。
赠张次律司理三首
赵蕃（宋代）

长沙今十日，曾未及湘山。
旧疾痁频作，方炉火自跧。
风高知木脱，雨细念梅斑。
飘泊方兹始，林园未遽还。
保圣院
陈舜俞（宋代）

门深锁苍苔，地灵育嘉树。
寂然烟云宅，不接市朝路。
苟能灰心居，即是古乐处。
四叠
刘克庄（宋代）

狩获祥麟而史作，梦吞白凤以玄成。
吾诗岂得无佳瑞，枝上啁嘈翠羽声。
奉同道矩始平公惠砚
司马光（宋代）

爵台今已倾，飘瓦出芜城。
还人缣缃用，尤资笔墨精。
相君怜古物，白史擅书名。
聊用飞军檄，何愁楯鼻平。
奉同汴州李相公勉送郭布殿中出巡
戴叔伦（唐代）

轩车出东阁，都邑绕南河。马首先春至，人心比岁和。

省风传隐恤，持法去烦苛。却想埋轮者，论功此日多。
凌虚阁避暑玩月四首 其一
罗爱卿（元代）

画阁东头纳晚凉，红莲不似白莲香。一轮明月天如水，何处吹箫引凤凰。
杨复先寄荔子仍和予昨所赠二诗因次韵
晁公溯（宋代）

遥想载酒客，时来从子云。
山高去天咫，日永惜阴分。
秋稼田亩接，夏弦闾里闻。
草堂无数出，猿鹤有移文。
东山隐士曾公挽词
戴栩（宋代）

儿袍已绿鬓丝鲜，尚爱寒檠对夜编。
里不闻喧钦德重，诗能藏夜得名全。
慈平心是今时佛，隐卧身多晋传贤。
晓奠所亲凝恸处，忆曾持酒寿新年。
寄袁二
浦源（明代）

长安年少羽林郎，骑射惟能事武皇。弓影醉开孤月满，刀头新买百金装。

听鸡晓阁疏星白，走马春郊细柳黄。应慕玉门关外去，请缨先系左贤王。
涧底花
戴亨（清代）

空谷媚幽姿，寒花抱一枝。秋风吹不息，摇落复谁知。
子发南楼饯颖叔适以使事出行因寄拙句
彭汝砺（宋代）

溪山远远绿如如，坐想南楼纵目初。相别无缘看杨柳，赠行不敢爱琼琚。

浮生稍自尝艰险，远道非关畏简书。云去正凝千里目，雁来能寄一行欤。
将归留别萧穆敬甫
施补华（清代）

枕上潮来万马声，寒镫孤馆梦魂惊。天空鸿雁传归信，岁晏妻魂忆远行。

此会偶然同逆旅，相亲何意若平生。明年待尔孤山侧，千树梅花一笑迎。
宿府池西亭
白居易（唐代）

池上平桥桥下亭，夜深睡觉上桥行。

白头老尹重来宿，十五年前旧月明。
再次韵兼简李道夫 其二
韩驹（宋代）

李侯梨饤坐，风味胜仁频。投老须鸣玉，相看尚秃巾。

便应寻木客，何必问波臣。不复来城市，从人笑我真。
次韵梁粹
方岳（宋代）

把住新花做好看，伤春时共倚阑干。
醉中不记暮烟碧，杨柳楼深燕子寒。
修武县西北有浊鹿城魏受汉禅封献帝为山阳公城即公所居也道经此地感而赋之
顾瑗（清代）

炎汉逮中叶，朝纲已不整。桓灵继昏愦，天怒发灾眚。

殿陛妖孽生，边塞烽烟警。维时有张角，啸聚群不逞。

公言苍天死，黄巾系要领。扰乱遍九州，响应暨五岭。

从来邪术兴，变乱在俄顷。诛斩不期多，驱治贵用猛。

奸雄利时危，乘閒志乃骋。时岂无忠良，出语剑在颈。

哀哉建安君，厉阶遂为梗。戎马走仓皇，流萤借馀景。

运际田篡齐，数应吴入郢。幽囚浊尘城，不死实为幸。

客行过遗墟，谈者犹齿冷。前事后之师，何人发深省。
九日同郑子勉陈玉笥登郡南楼饮玉笥斋 其二
申涵煜（清代）

郊晴宜晚眺，令节喜招寻。人以登高老，秋从过雁深。

渺然烟外水，况值醉时心。此际怀应远，狂歌到竹阴。
栟榈山
陈偁（宋代）

名蓝依净境，风物倍精神。
翠巘藏山迹，寒潭绝世尘。
岭猿吟送月，山鸟语留人。
拟学栖真客，林泉老此身。
采莲（一作放歌行）
李颀（唐代）

越溪女，越溪莲。齐菡萏，双婵娟。嬉游向何处，

采摘且同船。浩唱嬉容与，清波生漪涟。时逢岛屿泊，

几伴鸯鸳眠。襟袖既盈溢，馨香亦相传。薄暮归去来，

苎罗生碧烟。
十咏图·庭鹤
张维（宋代）

戢翼盘桓傍小庭，不无清夜梦烟汀。
静翘月色一团素，闲啄苔钱数点青。
终日稻粱聊自足，满前鸡鹜漫相形。
已随秋意归诗笔，更与幽栖上画屏。
双瑞莲·千机云锦里
赵以夫（宋代）

千机云锦里。看并蒂新房，骈头芳蕊。清标艳态，两两翠裳霞袂。似是商量心事。倚绿盖、无言相对。天蘸水。彩舟过处，鸳鸯惊起。

缥缈漾影摇香，想刘阮风流，双仙姝丽。闲情不断，犹恋人间欢会。莫待西风吹老，荐玉醴、碧筒拼醉。清露底。明月一襟归思。
赠曹元宰守漳州
马世奇（明代）

灵查秋泛海天凉，五夜心悬燕寝香。总为至尊忧社稷，汉臣何必薄淮阳。
和忠道者牧牛颂
释天游（宋代）

两角指天，四足踏地。拽断鼻绳，牧甚屎屁。
挽吴鹤林尚书三首
李曾伯（宋代）

宝屏倾盖早，公壮我丁年。
入幕笑谈旧，升朝礼乐先。
寄书榆柳外，觅句竹梅边。
俯仰成畴昔，空余涕泗涟。
秋怀五首
李谦（宋代）

东篱数业菊，已著金粟蕊。
重阳能几时，使我日屈指。
向来陶渊明，勿谓今已矣。
我欲置樽酒，采之杂浮蚁。
岁除自语二首 其二
钱时（宋代）

尽道今年岁运恶，谁知最好是今年。夜光明月反散落，遗稿一朝成巨编。
圣真观刘真师院十韵
罗隐（唐代）

帘下严君卜，窗间少室峰。摄生门已尽，混迹世犹逢。

山薮师王烈，簪缨友戴颙.鱼跳介象鲙，饭吐葛玄蜂。

紫饱垂新椹，黄轻堕小松。尘埃金谷路，楼阁上阳钟。

野耗鸢肩寄，仙书鸟爪封。支床龟纵老，取箭鹤何慵。

别久曾牵念，闲来肯压重。尚馀青竹在，试为剪成龙。
声声慢·友人以梅兰瑞香水仙供客曰四香分韵得风字
吴文英（宋代）

友人以梅、兰、瑞香、水仙供客，曰四香，分韵得风字。
云深山坞，烟冷江皋，人生未易相逢。一笑灯前，钗行两两春容。清芳夜争真态，引生香、撩乱东风。探花手，与安排金屋，懊恼司空。
憔悴欹翘委佩，恨玉奴销瘦，飞趁轻鸿。试问知心，尊前谁最情浓。连呼紫云伴醉，小丁香、才吐微红。还解语，待携归、行雨梦中。
三个不归颂 其二
自在（唐代）

苦节劳形守法威，幸逢知识决玄微。慧灯初照昏衢朗，唯报自亲二不归。
新荷叶（再题傅岩叟悠然阁）
辛弃疾（宋代）

种豆南山，零落一顷为萁。几晚渊明，也吟草盛苗稀。风流刬地，向尊前、采菊题诗。悠然忽见，此山正绕东篱。
千载襟期。高情想像当时。小阁横空，朝来翠扑人衣。是中真趣，问骋怀、游目谁知。无心出岫，白云一片孤飞。
太傅李康靖公挽歌三首 其一
韩维（宋代）

秉哲归元老，宣忠辅至平。四蕃流惠爱，三事赖谟明。

国予哀荣备，人推寿宠并。纪言惇史在，犹足庇苍生。